Abu Hureyra

Abu Hureyra er et arkeologisk funnsted i Eufratdalen i Syria. Den eldste, såkalte epipaleolittiske bosettingen fra 11 000 f.Kr. bærer preg av tidlig-neolittisk levesett med overgang fra jakt og sanking til landbruk. Stedet ble utgravd i to korte sesonger i 1970-årene før området ble oppdemmet og tapt for alltid (Andrew Moore et al, 2001).

Innbyggerne jaktet gaselle, armeniamuflon (forløper til sau) og besoargeit (forløper for tamgeit). Opprinnelig var området fruktbart med høsting av plommer, mandeltrær, osv. I den første tiden stedet var bebodd levde menneskene av jakt og sanking, men med det kaldere klimaet i yngre dryas fra om lag 9 600 f.Kr., ble området tørrere og innbyggerne gikk over en intensiv kultivering og bevisst dyrking av rug.

Dette er det første ubestridte eksempel på overgang til dyrkingsjordbruk og derved starten på den neolittiske revolusjonen, som ble starten på utvikling av menneskelig sivilisasjon. Befolkningen bodde i runde steinhus, den hustypen som i Midtøsten er dokumentert allerede fra Ohalo i Nord-Israel fra 18 000 f.Kr.

Stedet ble nesten helt avfolket utover i yngre dryas, som var en global kuldeperiode som oppstod da isen på Labrador-halvøya smeltet og iskaldt brevann rant ut i Nord-Atlanteren. Kanskje dro mesteparten av befolkningen 50 km over til andre siden av elven til Tell Mureybit, som ble grunnlagt på denne tiden.Steven Mithen, After the Ice: A Global Human History 20,000-5,000 BC, Phoenix, London 2003, side 63. ISBN 0-75381-392-0.

Under den regionale befolkningsveksten fra ca. 8 800 f.Kr. vokste Abu Hureyra kraftig, som en umiskjennelig neolittisk jordbruks-landsby med firkantede mursteins-hus av betydelig størrelse, trolig med flere tusen innbyggere. Innbyggerne drev nå et bredt jordbruk med rug, hvete og bygg, og holdt etter hvert sau som husdyr. Det ble jaktet gaselle, men dette avtok brått og vitner om overbeskatningen som etter hvert utryddet gaselle i Mesopotamia og siden i resten av Midtøsten.

Det nye bosettingslaget var befolket i om lag 2 000 år. Totalt var Abu Hureyra sammenhengende bebodd i 4500 år.

 Referanser 

 Litteratur 
 A. M. Moore, G. C. Hillman, A. J. Legge:  Village on the Euphrates, From foraging to farming at Abu Hureyra, Oxford University Press, 2000. ISBN 978-0-19-510806-4

 Eksterne lenker 
 Fra BBC, verdens første gård funnet

Kategori:Arkeologiske steder i Syria
Kategori:Tidligere bosetninger i Syria
Kategori:Oldtidsbyer
Kategori:Oldtidens Midtøsten
Kategori:Steinalderen
Kategori:Guvernementet Ar-Raqqah